

NOTA DE FUNDAMENTARE

la proiectul Hotărârii Consiliului de administrație al ANRE cu privire la modificarea Regulilor pieței energiei electrice, aprobate prin Hotărârea Consiliului de administrație al ANRE nr. 283/2020
                            
	1. Denumirea sau numele autorului și, după caz, a/al participanților la elaborarea proiectului actului normativ

	Agenția Națională pentru Reglementare în Energetică (în continuare – Agenția /ANRE), Departamentul energie electrică și regenerabilă, Secția reglementări.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	
Temeiul legal pentru intervenția de reglementare propusă îl constituie art. 9 alin. (3) lit. a) din Legea nr. 164/2025 cu privire la energia electrică (Monitorul Oficial al Republicii Moldova, 2025, nr. 437-440, art. 598), care prevede că Agenția aprobă reglementări, metodologii, coduri ale rețelelor electrice, linii directoare, precum și alte acte normative de reglementare privind: racordarea și accesul la rețelele electrice, inclusiv, dar fără a se limita la aceasta, la infrastructura transfrontalieră; alocarea capacității și gestionarea congestiilor; prestarea serviciilor de echilibrare și a serviciilor de sistem; dezvoltarea rețelelor electrice și realizarea investițiilor, alte activități ce țin de transportul și distribuția energiei electrice; furnizarea energiei electrice, inclusiv în contextul obligațiilor de serviciu public; organizarea și funcționarea piețelor de energie electrică; operarea piețelor de energie electrică. Agenția aprobă și alte acte normative de reglementare care decurg din cadrul normativ al Comunității Energetice și monitorizează implementarea actelor aprobate.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Regulile pieței energiei electrice (în continuare – RPEE), aprobate prin Hotărârea Consiliului de administrație al ANRE nr. 283/2020, reprezintă principalul act normativ care stabilește principiile, mecanismele și condițiile de desfășurare a tranzacțiilor comerciale pe piața angro de energie electrică din Republica Moldova.

În contextul evoluției cadrului normativ și operațional al pieței energiei electrice, RPEE au fost supuse unor intervenții succesive de ajustare, inclusiv prin Hotărârea Consiliului de administrație al ANRE nr. 383 din 25 iunie 2026, prin care au fost dezvoltate mecanismele aferente pieței organizate a contractelor bilaterale (POCB), precum și ajustate anumite reguli privind funcționarea piețelor organizate de energie electrică.

În prezent, piața angro de energie electrică funcționează prin intermediul mai multor mecanisme de tranzacționare, respectiv piața contractelor bilaterale negociate direct (POCB), piața pentru ziua următoare (PZU) și piața intrazilnică (PI). Aceste mecanisme au rolul de a permite participanților la piață să își asigure necesarul de energie electrică, să își gestioneze portofoliile comerciale și să își ajusteze pozițiile contractuale în funcție de evoluția condițiilor de piață.
Dezvoltarea mecanismelor respective presupune însă și necesitatea asigurării unei corelări corespunzătoare între termenele de notificare a tranzacțiilor, procesele de validare a acestora și activitățile ulterioare de programare și operare a sistemului electroenergetic.

În acest sens, analiza prevederilor actuale ale RPEE a evidențiat necesitatea unor ajustări punctuale, care vin să soluționeze următoarele probleme identificate:

a) Imposibilitatea realizării tranzacțiilor echilibrate de energie electrică ca rezultat al necorelării succesiunii termenelor de notificare și validare a tranzacțiilor în baza contractelor bilaterale și a timpului de închidere a tranzacționării în cadrul PZU.

În conformitate cu prevederile actuale ale RPEE, părțile unui contract bilateral transmit OPEE notificările privind cantitățile de energie electrică aferente fiecărui interval de tranzacționare, până la ora 10:00 a zilei anterioare zilei de livrare. Ulterior, OPEE verifică concordanța notificărilor transmise de părțile contractante și informează participanții despre rezultatul validării.
Concomitent, conform ultimei ajustări aduse RPEE în iunie 2026, pentru asigurarea posibilității de achiziție a energiei electrice din piața românească (OPCOM) de către S.A. „Energocom” și respectiv rezervarea de capacitate transfrontalieră necesară, a fost propus și decis ca până la realizarea cuplării unice a pieţelor pentru ziua următoare, ora de închidere a porţii pieţei pentru ziua următoare să fie 09:30, comparativ cu ora 12:00, precum era stabilit anterior. 
Respectiv, pentru a asigura că participanții la piață au informații și confirmări privind energia electrică tranzacționată pe contractele bilaterale (indiferent pe POCB sau pe contracte negociate direct) este necesar de a devansa și ora la care participanții transmit și/sau actualizează ultimele notificări pe acest segment de piață. Această acțiune este necesară  pentru ca în rezultat să fie identificate tranzacțiile necesare a fi realizate pe piețele PZU și PI, și pentru ca participanții la piață să îți echilibreze portofoliile de tranzacționare. 
 
b) Asigurarea continuității alimentării cu energie electrică a consumatorilor finali, prin clarificarea aspectelor legate de posibilitatea și secvențialitatea achizițiilor de energie electrică din surse locale și externe pentru realizarea obligațiilor de serviciu public.

RPEE stabilesc mecanismele prin care furnizorii serviciului universal, furnizorii de ultimă opțiune, alți furnizori desemnați pentru îndeplinirea obligațiilor de serviciu public, precum și operatorii de sistem pot participa la piața angro de energie electrică.

Având în vedere importanța procurării energiei electrice în condiții transparente, concurențiale și nediscriminatorii, este necesară clarificarea mecanismelor de contractare a energiei electrice de către entitățile respective.

În particular, tranzacționarea în zona de ofertare națională urmează să se realizeze prin intermediul piețelor organizate, respectiv POCB, PZU și PI. Totodată, trebuie prevăzută posibilitatea procurării energiei electrice din alte zone de ofertare, utilizând capacitatea transfrontalieră disponibilă, în situația în care cantitățile necesare îndeplinirii obligațiilor de serviciu public nu pot fi contractate în zona de ofertare națională.

Această abordare urmărește să asigure un echilibru între promovarea tranzacțiilor concurențiale pe piața națională și necesitatea garantării continuității alimentării consumatorilor cu energie electrică.

c) Corelarea prevederilor privind participarea pe piețele organizate și înregistrarea contractelor bilaterale negociate direct

În procesul de aplicare a RPEE este necesară delimitarea clară a mecanismelor de tranzacționare organizată de mecanismul înregistrării contractelor bilaterale negociate direct.

În acest sens, proiectul urmărește ajustarea unor prevederi referitoare la participarea producătorilor la POCB și la piața contractelor bilaterale negociate direct, precum și la serviciile prestate de OPEE participanților la piața angro.

Modificările respective urmăresc asigurarea unei delimitări corespunzătoare între serviciile de operare a piețelor organizate și activitățile de înregistrare a contractelor bilaterale negociate direct, în concordanță cu mecanismele actuale de organizare a pieței.

În concluzie, problemele identificate nu presupun necesitatea unei reformări structurale a mecanismelor de tranzacționare existente, ci impun ajustarea unor prevederi punctuale ale RPEE, astfel încât acestea să reflecte evoluția cadrului normativ și necesitățile operaționale ale pieței angro de energie electrică.
Cauzele problemelor identificate sunt următoarele:
a) Necorelarea termenelor de notificare și validare a tranzacțiilor bilaterale cu ora de închidere a PZU
· Termenul de transmitere a notificărilor aferente contractelor bilaterale, stabilit la ora 10:00 a zilei anterioare livrării, a fost menținut în forma inițială a RPEE, fără a fi ajustat corespunzător modificării ulterioare a orei de închidere a porții PZU la ora 09:30;
· Modificarea calendarului de tranzacționare pe PZU nu a fost însoțită de o revizuire concomitentă a termenelor aferente notificării și validării tranzacțiilor bilaterale;
· Succesiunea actuală a termenelor nu asigură participanților confirmarea cantităților tranzacționate bilateral înainte de închiderea PZU, ceea ce limitează posibilitatea acestora de a determina în timp util necesarul suplimentar de energie electrică care urmează a fi procurat sau vândut pe piețele organizate.
b) Lipsa unei delimitări suficient de clare a mecanismelor de procurare a energiei electrice pentru îndeplinirea obligațiilor de serviciu public
· Prevederile actuale ale RPEE nu reglementează suficient de explicit ordinea și condițiile în care entitățile responsabile de îndeplinirea obligațiilor de serviciu public pot procura energia electrică de pe piețele organizate din zona de ofertare națională și, în situații justificate, din alte zone de ofertare;
· Nu este suficient de clar reglementată situația în care necesarul de energie electrică aferent obligațiilor de serviciu public nu poate fi acoperit integral prin contractare pe piețele organizate din zona de ofertare națională;
· Evoluția cadrului normativ primar, inclusiv stabilirea prin Legea nr. 164/2025 a cadrului privind zonele de ofertare, impune corelarea prevederilor RPEE cu posibilitățile de procurare a energiei electrice prin utilizarea capacităților transfrontaliere disponibile.
c) Delimitarea insuficientă a regimului tranzacțiilor pe piețele organizate de cel al contractelor bilaterale negociate direct
· Prevederile RPEE au fost dezvoltate și modificate succesiv, odată cu diversificarea mecanismelor de tranzacționare, fără ca toate dispozițiile referitoare la participarea pe piețele organizate, înregistrarea contractelor bilaterale negociate direct și serviciile prestate de OPEE să fie corelate în mod corespunzător.
· Reglementarea actuală nu delimitează suficient de clar activitatea de operare a piețelor organizate de activitatea de înregistrare a contractelor bilaterale negociate direct, deși acestea reprezintă mecanisme distincte de realizare a tranzacțiilor cu energie electrică;
· Unele prevederi referitoare la condițiile de participare a producătorilor și la obligațiile de plată pentru serviciile OPEE nu reflectă suficient de clar această distincție, ceea ce poate genera interpretări diferite cu privire la drepturile și obligațiile participanților la piață.

Cu privire la părțile interesate afectate de problema specificată, aici pot fi subliniate următoarele entități care sunt interesate de soluționarea acesteia: 

1. Participanții la piața angro de energie electrică (PRE-urile) – la data de 04.11.2026 în registrul de evidență a PRE-urilor deținut de OST[footnoteRef:1] erau 518 de PRE-uri active și suspendate (suspendat înseamnă că a transmis responsabilitatea echilibrării către alt PRE). Din perspectiva PRE-urilor din cadrul pieței angro de energie electrică modificarea propusă va presupune ajustarea mecanismelor de tranzacționare și respectiv va permite echilibrarea portofoliilor de tranzacționare și reducerea dezechilibrelor potențiale; [1:  https://www.moldelectrica.md/files/docs/market/Registru_PRE.xls ] 

2. Entitățile cu obligație de serviciu public – în particular furnizorii de energie electrică în cadrul serviciului universal și de ultimă opțiune, care au obligația de a asigura cu energie electrică consumatorii finali din Republica Moldova;
3. Operatorii de sistem – în calitate de monopoluri naturale care urmează să asigure achiziția de energie electrică aferente consumului propriu tehnologic.
4. Consumatorii finali – reprezintă beneficiarul final al serviciului de furnizare a energiei electrice, respectiv sunt partea ce mai interesată în prestarea unui serviciu continuu și fără întreruperi, la parametri de calitate normați, la cele mai mici costuri posibile;
5. Operatorul pieței energiei electrice – S.R.L. „OPEM”, în calitate de entitate cointeresată de delimitarea clară privind procesul de înregistrare al contractelor bilaterale și respectiv plata pentru serviciul de operare a pieței și cantitățile de energie electrică tranzacționate care vor fi considerate pentru recuperarea costurilor. 


	3. Obiectivele urmărite și soluțiile propuse

Principalele obiective urmărite prin intervenția de reglementare sunt următoarele:

A. Creșterea eficienței proceselor de notificare și validare a tranzacțiilor bilaterale. Reducerea termenului de transmitere a notificărilor de la ora 10:00 la ora 08:30 și a termenului de informare privind validarea acestora de la o oră la 30 de minute urmărește accelerarea proceselor operaționale și asigurarea disponibilității mai rapide a informațiilor privind tranzacțiile confirmate;

B. Promovarea mecanismelor concurențiale de procurare a energiei electrice. Stabilirea obligației de tranzacționare prin intermediul POCB, PZU și PI pentru entitățile care îndeplinesc obligații de serviciu public și operatorii de sistem urmărește asigurarea transparenței și nediscriminării în procesul de procurare a energiei electrice;


C. Asigurarea flexibilității în procurarea energiei electrice necesare. Posibilitatea procurării energiei electrice din alte zone de ofertare, în condițiile prevăzute de RPEE și cu utilizarea capacității transfrontaliere disponibile, urmărește evitarea situațiilor în care insuficiența ofertelor pe piața națională poate afecta îndeplinirea obligațiilor de serviciu public;

D. Actualizarea și armonizarea trimiterilor normative. Corelarea prevederilor RPEE cu Liniile directoare aprobate prin Hotărârile ANRE nr. 641/2025 și nr. 643/2025 urmărește eliminarea referințelor la cadrul normativ anterior și asigurarea coerenței reglementărilor naționale;

E. Eliminarea ambiguităților privind perioadele de livrare. Clarificarea referințelor temporale aferente produselor standardizate de pe POCB urmărește asigurarea unei interpretări uniforme a profilurilor de livrare;

F. Uniformizarea condițiilor de tranzacționare pe POCB. Eliminarea limitei diferențiate privind variația cantităților contractuale urmărește aplicarea unor condiții unitare pentru ofertele inițiatoare.


	3.1. Principalele prevederi ale proiectului și evidențierea elementelor noi


	
Proiectul de modificare a RPEE cuprinde următoarele intervenții principale:

1. Ajustarea prevederilor privind participarea la piețele organizate și înregistrarea contractelor bilaterale negociate direct

Sunt ajustate prevederile pct. 3, 8 și 13 din RPEE, în vederea delimitării serviciilor aferente operării piețelor organizate de activitatea de înregistrare a contractelor bilaterale negociate direct. Totodată, este explicitată posibilitatea producătorilor de energie electrică de a utiliza POCB pentru comercializarea energiei electrice produse în alt regim decât cel de cogenerare.

2. Ajustarea mecanismului de tranzacționare a energiei electrice de către entitățile care îndeplinesc obligații de serviciu public

Prin completarea pct. 26 se stabilește că tranzacționarea concurențială a energiei electrice de către furnizorii serviciului universal, furnizorii de ultimă opțiune, alți furnizori desemnați pentru îndeplinirea obligației de serviciu public și operatorii de sistem se realizează exclusiv prin intermediul POCB, PZU și PI.

Totodată, se introduce posibilitatea procurării energiei electrice din alte zone de ofertare, utilizând capacitatea transfrontalieră disponibilă, în cazul în care cantitățile necesare îndeplinirii obligațiilor respective nu pot fi contractate în zona de ofertare națională.

3. Actualizarea prevederilor privind capacitățile transfrontaliere

La pct. 30 se actualizează trimiterile normative privind obținerea dreptului de utilizare a capacității de transport pentru contractele de import, export și tranzit de energie electrică, prin includerea referințelor la Liniile directoare aprobate prin Hotărârile ANRE nr. 641/2025 și nr. 643/2025.

4. Clarificarea profilurilor temporale ale produselor standardizate

În cadrul prevederilor privind profilurile de livrare aferente POCB sunt ajustate referințele la ora standard și ora de vară, inclusiv prin utilizarea noțiunii de oră locală.

5. Uniformizarea limitei de variație a cantităților contractuale

La pct. 32.18 se elimină excepția care permitea producătorilor de energie electrică din surse regenerabile să stabilească o variație maximă de 100% a cantității contractuale pe interval de decontare, urmând să se aplice limita generală de 25%.

6. Ajustarea termenelor de transmitere și validare a notificărilor

La pct. 39 și 40 se modifică termenul-limită de transmitere, modificare și anulare a notificărilor aferente contractelor bilaterale, de la ora 10:00 la ora 08:30 a zilei anterioare zilei de livrare.

Concomitent, la pct. 44 se reduce termenul în care OPEE informează părțile privind notificările validate, de la o oră la 30 de minute de la expirarea termenului-limită de transmitere a notificărilor.  

       

	3.2. Opțiunile alternative analizate și motivele pentru care acestea nu au fost luate în considerare

	
Din perspectiva autorilor prezentei note de fundamentare, menținerea integrală a prevederilor actuale nu reprezintă o soluție optimă, întrucât nu ar permite realizarea ajustărilor necesare pentru eficientizarea proceselor de notificare și validare, actualizarea referințelor normative și clarificarea mecanismelor de tranzacționare.

Totodată, păstrarea termenului actual de notificare și a intervalului de o oră pentru informarea privind validarea notificărilor nu ar permite obținerea avantajelor operaționale urmărite prin modificările propuse.

Prin urmare, soluția propusă constă în ajustarea punctuală a RPEE, fără modificarea arhitecturii generale a pieței angro de energie electrică și fără instituirea unor mecanisme comerciale paralele celor existente.


	4. Analiza impactului de reglementare 

	4.1. Impactul asupra sectorului public

	Proiectul nu presupune modificări structurale sau instituționale ale autorităților și instituțiilor publice.

Totuși, implementarea modificărilor va necesita ajustarea anumitor procese operaționale ale OPEE, în special cele aferente recepționării notificărilor, verificării concordanței acestora și comunicării rezultatelor validării.

	4.2. Impactul financiar și argumentarea costurilor estimative

	Implementarea proiectului nu presupune alocarea unor mijloace financiare suplimentare din bugetul public național.

Modificările propuse vizează în principal ajustarea termenelor și a condițiilor de desfășurare a unor procese comerciale existente, fără instituirea unor noi obligații financiare directe pentru autoritățile publice.

Eventualele ajustări ale sistemelor informaționale și ale procedurilor operaționale ale OPEE urmează să fie realizate în cadrul activității curente a operatorului, în conformitate cu responsabilitățile care îi revin.

	4.3. Impactul asupra sectorului privat

	
Implementarea modificărilor propuse va avea un impact asupra participanților la piața angro de energie electrică, în special asupra următoarelor categorii:

· Furnizorii de energie electrică, inclusiv furnizorii serviciului universal și furnizorii de ultimă opțiune. Aceștia vor beneficia de clarificarea mecanismelor de procurare a energiei electrice prin intermediul piețelor organizate și de posibilitatea utilizării capacităților transfrontaliere disponibile pentru asigurarea necesarului de energie electrică, în condițiile stabilite de RPEE.
· Producătorii de energie electrică, inclusiv producătorii din surse regenerabile. Modificările privind POCB și uniformizarea condițiilor de variație a cantităților contractuale vor contribui la aplicarea unor reguli mai clare și unitare de tranzacționare.
· Participanții la piața contractelor bilaterale negociate direct. Modificarea termenelor de transmitere a notificărilor va presupune ajustarea proceselor interne de pregătire și transmitere a informațiilor către OPEE, în vederea respectării noului termen-limită.
· Operatorii de sistem. Aceștia vor beneficia de o disponibilitate mai rapidă a informațiilor privind tranzacțiile bilaterale validate și de clarificarea mecanismelor de procurare a energiei electrice necesare desfășurării activităților proprii.

4.3.1. Costurile de conformare.
Modificările propuse nu instituie obligații tehnice sau administrative fundamentale noi pentru participanții la piața angro de energie electrică.

Cu toate acestea, participanții la piață vor trebui să își ajusteze procesele interne de transmitere a notificărilor, astfel încât acestea să respecte noul termen-limită de ora 08:30.

De asemenea, OPEE va trebui să asigure adaptarea proceselor de recepționare, validare și comunicare a notificărilor în conformitate cu termenele stabilite prin proiect.

4.3.2. Impacturile asupra IMM-urilor.

Nu se anticipează un impact disproporționat asupra întreprinderilor mici și mijlocii. Modificările vizează reguli generale aplicabile participanților la piață și nu instituie cerințe diferențiate în funcție de dimensiunea întreprinderilor.

4.3.3. Impacturile asupra concurenței. 

Proiectul urmărește consolidarea mecanismelor concurențiale de procurare a energiei electrice, în special pentru entitățile care îndeplinesc obligații de serviciu public și operatorii de sistem.

Utilizarea exclusivă a piețelor organizate pentru tranzacționarea concurențială a energiei electrice în zona de ofertare națională urmărește asigurarea transparenței, nediscriminării și a unor condiții concurențiale egale pentru participanții la piață.

Totodată, posibilitatea procurării energiei electrice din alte zone de ofertare, în condițiile stabilite de RPEE, contribuie la diversificarea surselor de aprovizionare și la utilizarea eficientă a capacităților transfrontaliere disponibile.

4.3.4. Alte impacturi asupra sectorului privat

Se anticipează efecte pozitive asupra eficienței activităților comerciale, prin reducerea timpului necesar validării tranzacțiilor și creșterea predictibilității proceselor de notificare.

De asemenea, clarificarea mecanismelor de tranzacționare și actualizarea referințelor normative vor contribui la creșterea transparenței și la reducerea riscurilor de interpretare neuniformă a prevederilor RPEE.

	4.4. Impactul social

	
Proiectul poate avea un impact pozitiv indirect asupra consumatorilor finali, prin consolidarea mecanismelor concurențiale de procurare a energiei electrice și prin facilitarea accesului la surse alternative de aprovizionare, în condițiile disponibilității capacităților transfrontaliere.

Totodată, eficientizarea proceselor de notificare și validare a tranzacțiilor contribuie la îmbunătățirea proceselor comerciale și operaționale aferente funcționării pieței angro de energie electrică. 


	4.4.1. Impactul asupra datelor cu caracter personal
Nu este aplicabil.
4.4.2. Impactul asupra echității și egalității de gen
Nu este aplicabil. 

	4.5. Impactul asupra mediului
Nu este aplicabil.

	4.6. Alte impacturi și informații relevante
Nu este aplicabil. 

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională
 Nu este aplicabil. 

	5.2. Măsuri normative care urmăresc crearea cadrului juridic intern necesar pentru implementarea legislației UE
 Nu este aplicabil.

	 

	6. Avizarea și consultarea publică a proiectului actului normativ

	
Pentru respectarea transparenței în procesul decizional și în procesul de elaborare/modificare a actelor normative, în conformitate cu prevederile Legii nr. 239/2008 privind transparența în procesul decizional și ale Legii nr. 100/2017 cu privire la actele normative, proiectul hotărârii și nota de fundamentare urmează a fi supuse consultărilor publice, concomitent cu solicitarea avizelor de la entitățile afectate și alte părți interesate.

În procesul de consultare urmează a fi implicate, după caz, Ministerul Energiei, operatorul sistemului de transport, operatorii sistemelor de distribuție, OPEE, furnizorii de energie electrică, producătorii de energie electrică și alte entități relevante pentru funcționarea pieței angro de energie electrică.

Rezultatele consultărilor publice și propunerile recepționate urmează a fi reflectate în tabelul de sinteză elaborat de Agenție.  

	7. Concluziile expertizelor

	Urmează a fi completat.


	8. Modul de încorporare a actului în cadrul normativ existent

	       Proiectul urmează să modifice Regulile pieței energiei electrice, aprobate prin Hotărârea Consiliului de administrație al ANRE nr. 283/2020.

În vederea implementării prevederilor proiectului, OPEE și, după caz, operatorii de sistem vor asigura ajustarea procedurilor operaționale proprii, astfel încât acestea să fie corelate cu noile termene și condiții stabilite prin RPEE.

Nu se identifică, la această etapă, necesitatea modificării altor acte normative, cu excepția ajustărilor operaționale care decurg din aplicarea noilor prevederi.

	9. Măsurile necesare pentru implementarea prevederilor proiectului actului normativ

	Pentru implementarea prevederilor proiectului, OPEE urmează să asigure adaptarea sistemelor și procedurilor operaționale aferente recepționării, validării și comunicării notificărilor privind contractele bilaterale, astfel încât acestea să corespundă termenelor stabilite prin proiect.

Totodată, participanții la piața angro de energie electrică vor trebui să își ajusteze procesele interne de transmitere a notificărilor, în vederea respectării noului termen-limită.




